Peterhansel-skofsege gee voorsprong ’n hupstootFoto: Franck Fife/AFP “Mnr. Dakar” – Stephane Peterhansel – het gister uiteindelik ’n Dakar-skof gewen toe hy die roete van 456 km in ’n tyd van 04:50:27 klaargemaak het. Toyota se Nasser Al-Attiyah en Giniel de Villiers het die skof in onderskeidelik die tweede en derde plek voltooi. Maar Peterhansel se skofsege beteken dat hy nou ’n algehele voorsprong van amper 18 minute oor Al-Attiyah geniet. En met die veldtydren wat einde se kant toe staan, is die kanse goed dat die 55-jarige Fransman wéér met die louere sal wegstap.